Cu ce rămâne Ludovic Orban după demisia din fruntea Guvernului.
Ludovic Orban a renunțat, luni, la funcția de premier al României. Interimatul a fost preluat de Nicolae Ciucă.
Un an și o lună a fost premier Ludovic Orban, după un mandat marcat de pandemia COVID-19. A renunțat la funcție, exact cum a renunțat în 2016 la candidatura pentru Primăria Capitalei, după ce DNA l-a pus sub acuzare într-un dosar în care a fost până la urmă achitat.Orban pare să fie, deci, genul de politician care pune partidul pe primul loc, nu funcția. Asta deși se spune deja că, în schimbul demisiei de la Palatul Victoria, va primi șefia Camerei Deputaților. Și va rămâne șef la PNL."Am decis să îmi depun mandatul de premier, după un an și o lună în care România s-a confruntat cu o perioadă extrem de dificilă. Guvernul, după demisia mea, va fi condus de un membru al cabinetului care va fi desemnat de președintele României.", a declarat, luni, Ludovic Orban.